**Povzetek revizijskega poročila *Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2018***

Računsko sodišče je izvedlo revizijo računovodskih izkazov in pravilnosti poslovanja *Zavoda za pokojninsko in invalidsko zavarovanje Slovenije* (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

*Cilja revizije* sta bila izrek mnenja o računovodskih izkazih zavoda za leto 2018, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2018.

Računsko sodišče je o *računovodskih izkazih* zavoda za leto 2018, z omejitvijo iz prejšnjega odstavka, izreklo *pozitivno* *mnenje*, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavodana dan 31. 12. 2018 ter prihodke in odhodke oziroma prejemke in izdatke zavodaza tedaj končano leto.

O *poslovanju* zavoda v letu 2018 je računsko sodišče izreklo *mnenje s pridržkom*, ker je ugotovilo, da je zavod v nasprotju z Zakonom o delovnih razmerjih zaposlil javnega uslužbenca na delovno mesto, za katero ni izpolnjeval pogoja zahtevane izobrazbe, in za opravljanje študentskega dela sklenil pogodbo civilnega prava, čeprav so obstajali elementi delovnega razmerja. Za iste naloge je javnemu uslužbencu poleg povečanega obsega dela plačal tudi 946 EUR za delo preko polnega delovnega časa ter s tem ravnal v nasprotju z Uredbo o delovni uspešnosti iz naslova povečanega obsega dela za javne uslužbence, 2 javnima uslužbencema je v nasprotju z Aneksom h Kolektivni pogodbi za negospodarske dejavnosti v Republiki Sloveniji in Zakonom za uravnoteženje javnih financ povrnil preveč stroškov prevoza na delo in z dela v skupnem znesku 496 EUR. V nasprotju z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz pokojninskega in invalidskega zavarovanja v matični evidenci zavarovancev in upokojitvenem postopku ter v matični evidenci uživalcev pravic, v matični evidenci o izplačilih prejemkov in v evidenci o podanih izvedenskih mnenjih ni zagotovil pravilnih in popolnih podatkov, ki vplivajo ali bi lahko vplivali na odmero pokojnine, ter je zato v najmanj 34 primerih nepravilno določil in izplačal pokojnino. Pri transferih nepridobitnim organizacijam in ustanovam v 2 primerih v skupnem znesku 3.277 EUR ni ravnal v skladu s Sklepom o merilih in postopku za določanje višine sredstev za kritje stroškov prilagoditve prostorov in delovnih sredstev ter usposabljanja za ohranitev zaposlitve delovnega invalida. Pri nabavi materiala, storitev in osnovnih sredstev v znesku najmanj 149.247 EUR je zavod ravnal v nasprotju z Zakonom o javnem naročanju. V nasprotju z Zakonom o javnih uslužbencih je plačal račune v skupnem znesku 788 EUR za preventivno cepljenje zaposlenih proti sezonski gripi. Kot dolžnikov dolžnik ni vložil ugovora na sklep o izvršbi, zaradi česar je bil bremenjen račun zavoda za znesek 15.006 EUR. V nasprotju z Zakonom o pokojninskem in invalidskem zavarovanju pa je porabil 193.000 EUR sredstev za rekreativno, športno in kulturno dejavnost upokojencev in delovnih invalidov.

Zavod med revizijskim postopkom ni odpravil vseh ugotovljenih nepravilnosti, zato je računsko sodišče zahtevalo *predložitev odzivnega poročila*. Zavodu je podalo tudi *priporočilo* za izboljšanje poslovanja.

Ljubljana, 22. oktobra 2020